**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov (ďalej len „návrh zákona“) predkladá poslanec Národnej rady Slovenskej republiky Adam Lučanský.

Návrhom zákona dochádza k zmene a doplneniu zákona č. 595/2003 Z. z. o dani   
z príjmov v znení neskorších predpisov (ďalej len „zákon o dani z príjmov“) k zavedeniu inštitútu superodpočtu aj do oblasti športu, ktorý by mohol byť motivačným nástrojom pre investície súkromného sektora do slovenského športu. Po vzore oblastí výskumu a vývoja by tak bolo možné dosiahnuť väčšiu aktiváciu súkromných zdrojov do sektora športu.

Zákon č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) sa dopĺňa o nové ustanovenia, ktoré upravujú maximálny mesačný vymeriavací základ pre profesionálnych športovcov a pre ich zamestnávateľov (kluby) v prípade zmlúv o profesionálnom vykonávaní športu. Maximálny vymeriavací základ pre obe zmluvné strany tohto vzťahu bude na účely sociálneho poistenia určený vo výške priemernej mesačnej mzdy platnej v kalendárnom roku, ktorý dva roky predchádza kalendárnemu roku, za ktorý sa platí poistné. Zavedením maximálneho mesačného vymeriavacieho základu v prípade právneho vzťahu na základe zmluvy o profesionálnom vykonávaní športu sa uvedený právny vzťah stane atraktívnejším pre športovcov ako aj zamestnávateľov – športové organizácie.

Obdobne ako pri novele zákona č. 461/2003 Z. z. sa navrhuje aj v zákone č. 580/2004 Z. z. o zdravotnom poistení zaviesť obdobný mechanizmus aj vo vzťahu k zdravotnému poisteniu. Športovci, vykonávajúci závislú prácu pre športové kluby a samotné športové kluby, tak budú z odmeny za výkon športu na základe zmluvy o profesionálnom vykonávaní športu odvádzať odvody na zdravotné poistenie v obmedzenej maximálnej výške.

V zákone o sociálnom poistení a v zákone o zdravotnom poistení sa zároveň zavádza osobitná úprava vymeriavacieho základu vo vzťahu k príjmu plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe, a športovými organizáciami.

Obdobne sa v zákone o dani z príjmov zavádza úprava oslobodenia od dane vo vzťahu k príjmu do výšky 500 eur plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe, a športovými organizáciami.

Ďalej sa predloženým návrhom novelizuje aj zákon č. 343/2015 Z. z. o verejnom obstarávaní a o zmene a doplnení niektorých zákonov, kde sa navrhuje zahrnúť podlimitnú zákazku, ktorej predmetom je dodanie, výskum alebo vývoj špecifického športového vybavenia, ktorého tvar, zloženie alebo iné vlastnosti nie je možné rovnocenne nahradiť substitučným výrobkom, a ktoré slúži na výkon športovej činnosti, do výnimky z pôsobnosti zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

Návrh zákona bude mať negatívne vplyvy na rozpočet verejnej správy, pozitívne vplyvy na podnikateľské prostredie a pozitívne a negatívne sociálne vplyvy. Návrh zákona nebude mať vplyvy na životné prostredie, na informatizáciu spoločnosti, na manželstvo, rodičovstvo a rodinu a ani vplyvy na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

**B. Osobitná časť**

**K Čl. I**

**K bodu 1**

Zavádza sa úprava oslobodenia od dane vo vzťahu k príjmu do výšky 500 eur plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe, a športovými organizáciami.

**K bodu 2**

Z dôvodu zavedenia nového typu daňového zvýhodnenia pre podporu športu sa návrhom vypúšťa zníženie základu dane o sponzorské podľa § 17 ods. 19 písm. h) zákona o dani z príjmov z dôvodu kolízie, keďže sa jedná o druhovo rovnaké plnenia poskytované daňovníkom.

**K bodu 3**

V nadväznosti na novelizačný bod 1 dochádza aj k úprave ustanovenia § 17 ods. 38.

**K bodu 4**

Z dôvodu právnej istoty daňovníkov, ako aj správcu dane, sa navrhuje explicitne v § 21 ods. 1 zákona o dani z príjmov ustanoviť, že peňažné a nepeňažné plnenia poskytované športovej organizácii v súlade s navrhovaným § 30ca budú daňovým výdavkom aj v takom prípade, ak nespĺňajú podmienku vecnej súvislosti so zdaniteľným príjmom daňovníka.

**K bodu 5**

Do § 21 ods. 2 písm. f) zákona o dani z príjmov sa navrhuje doplniť medzi výnimky aj zostatková cena vyradeného majetku z dôvodu poskytnutia na podporu športu podľa § 30ca ods. 6 písm. b).

**K bodu 6**

Návrhom sa zavádza nový typ daňového zvýhodnenia pre daňovníkov pri realizácii podpory športu, ktorý je bližšie špecifikovaná v odseku 6. Nové daňové zvýhodnenie, tzv. superodpočet, spočíva v odpočte výdavkov na priame platby daňovníka v prospech športovej organizácie a výdavkov na poskytnutie športového náčinia a vybavenia daňovníkom športovej organizácii. Odpočet výdavkov na podporu športu si môže uplatniť právnická osoba a fyzická osoba s príjmami z podnikania alebo z inej samostatne zárobkovej činnosti.

Medzi základné podmienky, ktoré musí daňovník splniť pri uplatnení odpočtu, okrem iného patrí, že v zdaňovacom období vykáže kladný základ dane po znížení o odpočet daňovej straty, pričom je umožnený prenos neuplatneného odpočtu do nasledujúcich najviac piatich zdaňovacích období, ďalej výdavky, na ktoré sa odpočet uplatňuje, sú zároveň daňovými výdavkami, daňovníkovi nebola na tieto výdavky poskytnutá podpora z verejných financií atď.

Zároveň sa navrhuje z dôvodu transparentnosti ustanoviť povinnosť Finančnému riaditeľstvu Slovenskej republiky zverejňovať zoznam daňovníkov, ktorí si odpočet podľa § 30ca uplatnia.

**K bodu 7**

Vzhľadom na doplnenie nového typu daňového zvýhodnenia § 30ca sa do ustanovenia § 30d ods. 2 dopĺňa, že daňovník, ktorý je právnickou osobou a ktorý je verejnoprospešným podnikom podľa osobitného predpisu, si môže uplatniť úľavu na dani podľa § 30d ods. 1 iba v prípade, ak neuplatňuje odpočet výdavkov (nákladov) podľa § 30ca.

**K bodu 8**

V nadväznosti na novelizačný bod 5 dochádza i k úprave ustanovenia § 30e ods. 7 písm. b) vo vzťahu k odpočtu výdavkov (nákladov) na investície.

**K Čl. II**

**K bodu 1**

Zavádza sa osobitná úprava vymeriavacieho základu vo vzťahu k príjmu plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe, a športovými organizáciami.

**K bodu 2**

Návrhom sa dopĺňa § 138 o nové odseky 16 a 17, ktorými sa navrhuje ustanoviť maximálny mesačný vymeriavací základ v úhrne v prípade zamestnávania fyzickej osoby   
v právnom vzťahu na základe zmluvy o profesionálnom vykonávaní športu podľa zákona   
č. 440/2015 Z. z. o športe a o zmene a doplnení niektorých zákonov v znení neskorších predpisov (ďalej len „zákon o športe“) a maximálny mesačný vymeriavací základ zamestnávateľa na platenie poistného na nemocenské poistenie, poistného na dôchodkové poistenie, poistného na garančné poistenie, poistného na poistenie v nezamestnanosti, poistného na financovanie podpory a poistného do rezervného fondu solidarity za každého zamestnanca, ktorý je fyzickou osobou v právnom vzťahu na základe zmluvy o profesionálnom vykonávaní športu podľa zákona o športe, vo výške jednej dvanástiny všeobecného vymeriavacieho základu platného v kalendárnom roku, ktorý dva roky predchádza kalendárnemu roku (t. j. priemernej mesačnej mzdy v hospodárstve Slovenskej republiky spred dvoch rokov), za ktorý zamestnanec, povinne nemocensky poistená a povinne dôchodkovo poistená samostatne zárobkovo činná osoba a dobrovoľne nemocensky poistená osoba, dobrovoľne dôchodkovo poistená osoba alebo dobrovoľne poistená osoba v nezamestnanosti platí poistné na sociálne poistenie.

**K Čl. III**

**K bodu 1**

V nadväznosti na právnu úpravu uvedenú v novelizačných bodoch 3 a 4 dochádza k legislatívno-technickej úprave ustanovenia § 13 ods. 1.

**K bodu 2**

Zavádza sa osobitná úprava vymeriavacieho základu vo vzťahu k príjmu plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe, a športovými organizáciami.

**K bodom 3 a 4**

Tak ako sa pri novele zákona č. 461/2003 Z. z. o sociálnom poistení v znení neskorších predpisov navrhuje úprava maximálneho vymeriavacieho základu pre zamestnancov a zamestnávateľov v športe vo vzťahu k sociálnemu poisteniu, navrhuje sa zaviesť obdobný mechanizmus aj vo vzťahu k zdravotnému poisteniu. Športovci, vykonávajúci závislú prácu pre športové kluby, a samotné športové kluby, tak budú z odmeny za výkon športu na základe zmluvy o profesionálnom vykonávaní športu odvádzať odvody na zdravotné poistenie v obmedzenej maximálnej výške počítanej z priemernej mesačnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok, ktorý dva roky predchádza rozhodujúcemu obdobiu. Uvedené riešenie sa navrhuje vzhľadom na nedostatok dostupných finančných prostriedkov v športe. Je v záujme podpory športu, aby športovým organizáciám a samotným športovcom zostal dostatok finančných prostriedkov na ďalší rozvoj športu, pričom účely zdravotného poistenia je možné efektívne naplniť aj pri určení maximálneho poistného počítaného z priemernej mzdy. Vzhľadom na to, že počet profesionálnych športovcov vykonávajúcich závislú prácu za odmenu presahujúcu odvodový strop je veľmi nízky, pôjde o výpadok v príjmoch zdravotných poisťovní v zanedbateľnej výške. Tento výpadok je pritom odôvodniteľný záujmom štátu na rozvoji športu v Slovenskej republike.

**K Čl. IV**

Cieľom tejto zmeny je pomôcť športovým organizáciám pri plnení ich základných úloh a pri napĺňaní verejného záujmu v športe podľa zákona č. 440/2015 Z. z. o športe a o zmene a doplnení niektorých zákonov v znení neskorších predpisov. Tento cieľ sa navrhuje dosiahnuť úpravou resp. zahrnutím podlimitnej zákazky, ktorej predmetom je dodanie, výskum alebo vývoj špecifického športového vybavenia, ktorého tvar, zloženie alebo iné vlastnosti nie je možné rovnocenne nahradiť substitučným výrobkom, a ktoré slúži na výkon športovej činnosti, do výnimky z pôsobnosti zákona č. 343/2015 Z. z. o verejnom obstarávaní a o zmene a doplnení niektorých zákonov, tak aby takéto športové vybavenie nemuselo byť v rámci podlimitnej zákazky nakupované podľa striktných pravidiel vyššie uvedeného zákona, nakoľko je často vyvíjané na mieru konkrétneho športovca s cieľom poskytnúť mu najvyššiu kvalitu, komfort a konkurenčnú výhodu oproti iným športovcom zo zahraničia.

**K Čl. V**

Navrhuje sa nadobudnutie účinnosti zákona od 1. januára 2025.

**Doložka**

**vybraných vplyvov**

**A.1. Názov materiálu:**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov.

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |  |
| 3. Sociálne vplyvy | x |  | x |
| – vplyvy na hospodárenie obyvateľstva, | x |  |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na manželstvo, rodičovstvo a rodinu |  | x |  |
| 7. Vplyvy na služby verejnej správy pre občana |  | x |  |

**A.3. Poznámky**

Návrh zákona bude mať negatívne vplyvy na rozpočet verejnej správy, pozitívne vplyvy na podnikateľské prostredie a pozitívne a negatívne sociálne vplyvy. Návrh zákona nebude mať vplyvy na životné prostredie, na informatizáciu spoločnosti, na manželstvo, rodičovstvo   
a rodinu a ani vplyvy na služby verejnej správy pre občana.

**A.4. Alternatívne riešenia**

Nepredkladajú sa.

**A.5. Stanovisko gestorov**

Návrh zákona bol zaslaný na vyjadrenie Ministerstvu

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona**: Poslanci Národnej rady Slovenskej republiky
2. **Názov návrhu zákona**: Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení zákona   
   niektorých zákonov.
3. **Predmet návrhu zákona je upravený v práve Európskej únie**:
4. v primárnom práve

* nie je,

1. v sekundárnom práve

* nie je,

1. v judikatúre Súdneho dvora Európskej únie

* nie je.

**Predmet návrhu zákona nie je v práve Európskej únie upravený, preto sa body 4 a 5 nevypĺňajú.**